संदीप जुनानिया 34 वर्षीय उस युवक का नाम है जिसने अपनी मेहनत एवं इच्छा शक्ति की बदौलत आरओ वाटर के व्यवसाय से समाज में एक नई पहचान बनाई है। संदीप जुनानिया इटारसी के चैतन्य नगर में रहते हैं। इनके जीवन में मुख्यमंत्री स्व-रोजगार योजना वरदान साबित हुई है। कुछ वर्ष पहले स्वयं बेरोजगार थे लेकिन आज अपने जैसे तीन युवाओं को अपने साथ जोड़कर नौकरी दे रहे हैं। संदीप पहले फौजदार ऑटो सेल्स में सेल्स एक्जीक्यूटिव के पद पर कार्यरत थे। बमुश्किल 4 हजार रुपये प्रति माह कमा पाते थे। इतनी कम राशि में उनके लिए अपने परिवार का गुजर बसर करना मुश्किल हो जाता था। संदीप के मन में प्रारंभ से ही कुछ बड़ा व्यवसाय करने की इच्छा थी। एम.ए. तक शिक्षित संदीप की एक दिन को-ऑपरेटिव बैंक के मैनेजर से मुलाकात हुई। मैनेजर ने उनकी प्रतिभा को पहचान लिया एवं स्वयं बैंक के द्वारा प्रस्ताव तैयार करवाकर जिला अंत्यव्यवसायी विभाग में मुख्यमंत्री स्व-रोजगार योजना हेतु भिजवाया। यह पहला मौका था जब स्वयं बैंक ने एक युवा की प्रतिभा पहचान कर उसके नाम की अनुशंसा कर प्रस्ताव किसी विभाग में भेजा था। जिला अंत्यव्यवसायी विभाग के सीईओ ने तत्काल उस प्रस्ताव पर कार्यवाही करते हुए अनुसूचित जाति के लिए संचालित मुख्यमंत्री स्व-रोजगार योजना में संदीप को 10 लाख रुपये का ऋण स्वीकृत करवाया जिसमें 2 लाख रुपये की सब्सिडी भी शामिल थी। संदीप जुनानिया ने प्राप्त ऋण का समुचित उपयोग करते हुए इंदौर से आरओ प्लस यूवी वाटर मशीन लाकर अपना व्यवसाय घर से ही प्रारंभ किया। घर पर ही उन्होंने आरओ वाटर प्लांट लगाया। आज इस आरओ वाटर प्लांट से वे प्रति दिन लगभग दो हजार लीटर पानी इटारसी शहर को सप्लाई करते है। प्रति केन 20 रुपये चार्ज करते हैं। संदीप कल तक स्वयं बेरोजगार थे, वर्तमान में वे 150 से 200 केन आरओ वाटर सप्लाई कर रहे हैं। संदीप सभी खर्चों के बाद प्रतिमाह 40 से 50 हजार रुपए कमा लेते हैं। आज संदीप जुनानिया की पूछ परख समाज में, परिवार में और आसपास के क्षेत्रों में बढ़ गई है।